 

JAVNI NATEČAJ ZA IZBOR ŽUPANOVE PENINE OBČINE VIPAVA 2025

1. PREDMET JAVNEGA NATEČAJA

Predmet javnega natečaja je izbor penine, ki bo dobila naziv »Županova penina Občine Vipava 2025«.

Javni natečaj izvede Zavod za turizem TRG Vipava v sodelovanju z Evropskim redom vitezov Vina.  Zavod za turizem TRG Vipava je odgovoren za celotno strokovno in operativno izvedbo natečaja.

1. POGOJI IN PRAVILA

Na natečaju lahko sodelujejo registrirani vinarji, vinogradniki in vinske kleti (v nadaljevanju:

sodelujoči), ki izpolnjujejo naslednje pogoje:

1. imajo stalno prebivališče ali sedež v Občini Vipava,
2. so vpisani v register pridelovalcev grozdja in vina pri pristojnem upravnem organu,
3. imajo dovoljenje za stekleničenje vina,
4. imajo grozdje in vino, katerih pridelava in polnjenje poteka izključno v vinorodnem okolišu Vipavska dolina,
5. lahko ponudijo v odkup najmanj 100 steklenic (0,75 l) prijavljenega vina (112,5 l) in razpolagajo z najmanj 500 l istega prijavljenega vina,
6. soglašajo z bruto odkupno ceno 8 € za 0,75 l Županove penine (končni izdelek – ustekleničen, etiketiran …),
7. imajo urejeno lastno blagovno znamko na trgu,
8. vse penine, ki sodelujejo v natečaju, morajo biti glede sladkorne stopnje uvrščene v naslednje kategorije BRUT NATUR (do 3 g/L), EXTRA BRUT (do 6 g/L), ter BRUT (do 12 g/L) preostanka sladkorja.

Vsak sodelujoči vinar lahko na natečaj prijavi **največ 3 vzorce** za Županovo penino 2025,

ne glede na letnik trgatve in način predelave (metoda charmat ali klasična metoda).

Penine so lahko sortne ali zvrstne, s poudarkom na lokalnih sortah.

Na izboru ne smejo sodelovati vinarji in vinogradniki, za katere velja omejitev poslovanja z Občino Vipava po Zakonu o integriteti in preprečevanju korupcije (Uradni list RS, št. [69/11](http://www.uradni-list.si/1/objava.jsp?sop=2011-01-3056) – uradno prečiščeno besedilo in [158/20](http://www.uradni-list.si/1/objava.jsp?sop=2020-01-2765)). Prijave vinarjev in vinogradnikov, za katere velja navedena omejitev, bodo izločene iz nadaljnjega postopka.

Potek ocenjevanja:

Penine bo ocenjevala strokovna ocenjevalna komisija, ki jo bodo sestavljali člani društva Evropski red vitezov vina, anonimno v ustreznih prostorih in standardnih kozarcih. Penine bodo razvrščene glede na posamezno kategorijo po principu, ki se uporablja na pooblaščenih inštitucijah (glede na sorto, letnik, barvo, aromatiko, vsebnost sladkorja …). Za razvrstitev penin je odgovoren vodja degustacije, ki tudi zagotovi anonimnost vzorcev.

Za ocenjevanje vina se bo uporabil sistem 100-točkovnega ocenjevanja, kateri se uporablja na vseh najpomembnejših mednarodnih ocenjevanjih, in je podprt s strani mednarodne organizacija za trto in vino (OIV).

Enostavna oblika 100 točkovnega sistema:

|  |  |  |  |
| --- | --- | --- | --- |
| Kriterij | Št. točk | Ponder | Maksimalno št.  točk |
| VIDEZ | od 1- 10  točk | 1x | 10 |
| VONJ | od 1- 10  točk | 4x | 40 |
| OKUS | od 1- 10  točk | 5x | 50 |
|  |  |  | 100 |

Opisani hedonistični ocenjevalni sistem se razteza na 3 daljicah, ki predstavljajo posamezne

kakovostne parametre vina.

KRITEIJI:

VIDEZ se nanaša na primernost barve, intenziteto obarvanosti, nians in odsevov barve, mehurčkov, bistrosti videza in tekočnosti penine, odraz refleksov barve glede ne tehnologijo pridelave penine.

VONJ se nanaša na kakovost vonja: finost, čistost in prepoznavnost vonjave, zaznava določene opisne skupine arome ter same kakovosti, prijetnosti, intenzivnosti in obstojnosti vonja.

OKUS se nanaša na kakovost in ravnovesje okusa: raznovrstnost, večplastnost, eleganca, sortna

odkritost, polnost in struktura telesa, intenzivnost, okusnost penine in pa obstojnost v

ustih, potencial staranja, persistenca ter splošna harmonija in skladnost okusa in pookusa.

Komisijo bodo sestavljali člani Evropskega reda vitezov vina. Vodja degustacij je odgovoren za izvedbo degustacije, koordinacijo poteka in končni zapis o izvedbi degustacij in rezultatih. Vodja degustacije ne vpliva na končni rezultat, vina ne ocenjuje in se zato njegova ocena ne upošteva.

Za izračun končne ocene se najprej minimalna in maksimalna ocena izločita. Končna ocena pa predstavlja povprečje preostalih ocen, ki se med seboj ne smejo preveč razlikovati. V primeru zaznanih napak ali bolezni penine se upoštevajo ista pravila kot na pooblačenih organizacijah in so podana v Pravilniku o postopku in načinu ocenjevanja mošta, vina in drugih proizvodov iz grozdja in vina (Uradni list RS, št. [32/00](http://www.uradni-list.si/1/objava.jsp?sop=2000-01-1491), [99/01](http://www.uradni-list.si/1/objava.jsp?sop=2001-01-4863) in [105/06](http://www.uradni-list.si/1/objava.jsp?sop=2006-01-4488) – ZVin).

Če kdo od članov ocenjevalne komisije sodeluje v natečaju s svojo penino, njegov rezultat ocene penine komisija izloči in potem izvede zgoraj podani izračun.

Po zaključenem ocenjevanju bo komisija izbrala županovo penino na podlagi števila doseženih točk. V primeru enakih točkovnih rezultatov, bo komisija izbrala penino v ponovni degustaciji najboljših 3 penin. Vsak degustator bo dobil naenkrat 3 penine, ki jih bo razvrstil po kakovosti s točkovanjem od 1 do 3 (kjer pomeni 3 najboljšo oceno). Penina, ki bo dobila največ skupnih točk v tem drugem izboru, bo razglašena za županovo penino.

1. ŽUPANOVA PENINA IN REZULTATI VSEH OCENJENIH PENIN

Penina, ki bo od komisije prejela najvišje število točk, bo nagrajena z nazivom: ŽUPANOVA PENINA OBČINE VIPAVA ZA LETO 2025, ki ga bo sodelujoči lahko uporabil za svoje promocijske namene.

Občina Vipava bo dobitniku naziva podelila pisno priznanje.

Rezultati ocenjevanja za vse sodelujoče penine bodo shranjeni na Zavodu za turizem TRG Vipava, kot orientacija vinarjem o doseženi kakovosti njihovih vin in kot potrditev verodostojnosti ocenjevanja.

1. ODKUP PENINE ZA POTREBE OBČINE VIPAVA

Občina Vipava bo za protokolarne in promocijske namene odkupila vsaj 100 steklenic 0,75L penine, ki bo prejela naziv Županova penina 2025, pri čemer bo posameznemu dobitniku naziva zagotovila vsaj 100 kosov posebnih nalepk.

Na željo in stroške dobitnikov naziva lahko Občina Vipava zagotovi dodatno število posebnih nalepk, ki jih lahko nosijo vse steklenice nagrajenega vina.

Odkupljene količine Občina Vipava lahko poveča glede na potrebe in glede na razpoložljive

zaloge penine pri vinarju. Penino, odkupljeno s strani Občine Vipava, skladiščijo pridelovalci do porabe vseh odkupljenih zalog.

Pred odkupom penine se opravi organoleptična kontrola istovetnosti vina z nagrajenim vzorcem. Po potrebi se opravi fizikalno-kemijska analiza. V primeru neustreznosti se penino izloči iz nabora najboljših penin, Občina Vipava pa odkupi penino, ki bo glede na zbrano število točk na ocenjevanju, na naslednjem zaporednem mestu. V tem primeru dobitnik naziva le tega izgubi in se ga dodeli drugo uvrščenemu.

Vino mora imeti na dan prodaje veljaven analizni izvid za promet.

1. ROK IN NAČIN ODDAJE PRIJAV

Sodelujoči prijavijo svoje vzorce vina izključno s prijavnico na javni natečaj, ki je priloga te dokumentacije.

Dokumentacija in prijavnica je od dneva objave do izteka roka za oddajo prijav na voljo na spletni strani Občine Vipava [www.obcina.vipava.si](http://www.obcina.vipava.si/), na povezavi Zavoda za turizem Trg Vipava [www.vipava.si,](http://www.vipava.si/) kjer lahko dobijo tudi vse dodatne informacije o Javnem natečaju.

Penine, ki se jih prijavi na javni natečaj, morajo biti donegovane in ustekleničene.

En prijavljen vzorec (Vzorec 1) obsega po 3 steklenice z originalno sprednjo etiketo po (0,75 l). Analitične podatke o posameznem vzorcu penine sodelujoči navede v prijavnici. Vzorce penin skupaj s pravilno izpolnjeno prijavnico in podpisano izjavo o strinjanju s pogoji vinar dostavi na Zavod za turizem TRG Vipava, po predhodnem telefonskem dogovoru na 051 215 226 ali e-mailu: [tic.vipava@siol.net](mailto:tic.vipava@siol.net)

Upoštevane bodo vse popolne prijave (prijavnica in vzorci vina), ki bodo oddani pravočasno, do 8. avgusta 2025. Prijave morajo sodelujoči oddati z oznako »ŽUPANOVA PENINA 2025«.

S podpisom prijavnice sodelujoči potrjuje in sprejema pogoje javnega natečaja.

Zavod za turizem TRG Vipava bo poskrbel za pravilno hranjenje vzorcev (3 steklenice vsakega prijavljenega vzorca) in dostavo na lokacijo ocenjevanja ter za anonimno izvedbo ocenjevanja.

OBVEŠČANJE O IZIDU JAVNEGA NATEČAJA

Prijavitelji bodo o odločitvi ocenjevalne komisije seznanjeni v roku 15 dni od razglasitve rezultatov. Izbrana penina bo objavljena tudi javno, in sicer na spletni strani Občine Vipava [www.obcina.vipava.si](http://www.obcina.vipava.si/) in Zavoda za turizem TRG Vipava [www.vipava.si](http://www.vipava.si/).

*S prijavo na javni natečaj prijavitelji soglašajo, da se za namen izpeljave postopka zbirajo osebni podatki, ki jih prijavitelji vpišejo v prijavnico. Zbrani osebni podatki bodo uporabljeni izključno za potrebe pričujočega javnega natečaja in bodo ves čas varovani v skladu z Uredbo (EU) 2016/679 Evropskega parlamenta in sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (GDPR) ter z zakonom, ki ureja varstvo osebnih podatkov, in drugimi predpisi.*